
 
REPUBLIKA E SHQIPËRISË
KËSHILLI I LARTË GJYQËSOR
Nr. ________ Prot.						     Tiranë, më ___.___.2026

VENDIM

Nr. 27, datë 29.01.2026

MBI
MIRATIMIN E RREGULLORES “PËR KOORDINIMIN DHE BASHKËPUNIMIN NDËRINSTITUCIONAL NDËRMJET KËSHILLIT TË LARTË GJYQËSOR DHE KËSHILLIT TË LARTË TË PROKURORISË NË FUSHËN E FORMIMIT PROFESIONAL TË ADMINISTRATËS GJYQËSORE DHE TË PROKURORISË”
Këshilli i Lartë Gjyqësor, në mbështetje të nenit 147 dhe 147/a të Kushtetutës së Republikës së Shqipërisë, nenit 61, pika 2, germa ë), dhe nenit 170 të ligjit nr. 115/2016 "Për Organet e Qeverisjes së Sistemit të Drejtësisë”, i ndryshuar, me propozim të mbledhjes së përbashkët të Këshillit të Lartë Gjyqësor dhe Këshillit të Lartë të Prokurorisë, 
VENDOSI:
1. Miratimin e Rregullores “Për koordinimin dhe bashkëpunimin ndërinstitucional ndërmjet Këshillit të Lartë Gjyqësor dhe Këshillit të Lartë të Prokurorisë në fushën e formimit profesional të administratës gjyqësore dhe të prokurorisë”, sipas tekstit bashkëlidhur këtij vendimi.
Ky vendim botohet në faqen zyrtare të internetit të Këshillit dhe hyn në fuqi në datën e botimit në Fletoren Zyrtare. 
PËR KËSHILLIN E LARTË GJYQËSOR
KRYETARI

   				             ILIR RUSI






RREGULLORE
Për koordinimin dhe bashkëpunimin ndërinstitucional ndërmjet Këshillit të Lartë Gjyqësor dhe Këshillit të Lartë të Prokurorisë në fushën e formimit profesional të administratës gjyqësore dhe të prokurorisë

Neni 1
Qëllimi dhe fusha e zbatimit
1. Kjo rregullore përcakton parimet dhe procedurat e bashkëpunimit institucional ndërmjet Këshillit të Lartë Gjyqësor dhe Këshillit të Lartë të Prokurorisë për koordinimin e politikave, objektivave strategjike, nevojave për trajnim, dhe aktiviteteve në fushën e formimit profesional të administratës gjyqësore dhe të prokurorisë me synim orientimin drejt shërbimeve efiçente dhe të aksesueshme për çdo person.
2. Qëllimi kryesor është krijimi i një qasjeje të unifikuar dhe efektive për formimin dhe zhvillimin profesional të administratës gjyqësore dhe asaj të prokurorisë, duke rritur cilësinë, shkëmbimin e përvojave dhe ekspertizës, orientimin e politikave dhe kuadrit strategjik dhe shfrytëzimin e maksimizimin e burimeve njerëzore, financiare dhe infrastrukturës. 
3. Kjo rregullore përforcon koordinimin ndërinstitucional dhe bashkërendimin në fushën me interes të përbashkët të formimit profesional duke u mbështetur në rregulloren e përbashkët “Për mbledhjet e përbashkëta dhe bashkëpunimin ndërinstitucional ndërmjet Këshillit të Lartë Gjyqësor dhe Këshillit të Lartë të Prokurorisë”. 
Neni 2
Parimet e bashkëpunimit
Koordinimi ndërmjet Këshillit të Lartë Gjyqësor dhe Këshillit të Lartë të Prokurorisë bazohet në parimet e pavarësisë kushtetuese, transparencës, efikasitetit, vendosjes së standardeve të unifikuara për përmirësimin e vazhdueshëm të kapaciteteve profesionale, barazisë së mundësive, uljes së kostove dhe shmangien e barrës financiare shtesë, si dhe bashkërendimit me institucione të tjera si Shkolla e Magjistraturës, Ministria e Drejtësisë dhe Inspektori i Lartë i Drejtësisë. 
Neni 3
Fushat e bashkëpunimit dhe koordinimit
Këshilli i Lartë Gjyqësor dhe Këshilli i Lartë i Prokurorisë bashkëpunojnë për formimin profesional të administratës gjyqësore dhe të prokurorisë në fushat e mëposhtme:
a) Vlerësimi i nevojave për programin e formimit fillestar dhe vazhdues, nëpërmjet analizave dhe konsultimeve të përbashkëta;
b) Identifikimi i objektivave strategjikë të përbashkët dhe koordinimi i politikave kryesore ndërvepruese me qëllim garantimin e një shërbimi cilësor;
c) Hartimi i programeve të formimit fillestar e vazhdues, si dhe moduleve të trajnimit me tematika të përbashkëta për administratën gjyqësore dhe të prokurorisë;
d) Zhvillimi i trajnimeve të përbashkëta mbi tematika të njëjta si menaxhimi i burimeve njerëzore, menaxhimi financier, rregullat e etikës dhe shmangies të konfliktit të interesit, mbrojtjes së të dhënave personale, komunikimit me publikun apo fusha të tjera me interes të përbashkët;
e) Monitorimi dhe vlerësimi i rezultateve të trajnimeve përmes metodave të harmonizuara;
f) Shkëmbimi i praktikave të mira dhe i raporteve vjetore të progresit;
g) Bashkërendimi me Shkollën e Magjistraturës me qëllim përfitimin e ekspertizës më të mirë dhe identifikimin e objektivave strategjikë të përbashkët për një sistem drejtësie efikas, transparent e gjithëpërfshirës;
h) Bashkërendimi me Shkollën e Administratës Publike me qëllim shkëmbimin e ekspertizës dhe identifikimin e objektivave strategjikë të përbashkët;
i) Bashkërendimi me institucione të tjera vendore apo ndërkombëtare, organizata e projekteve partnere, me fokus formimin profesional të administratës gjyqësore, të sistemit të prokurorisë apo administratës publike në përgjithësi;
j) Përdorimi i përbashkët i infrastrukturës së nevojshme për trajnim, burimeve për trajnim, përfshirë infrastrukturën fizike, platformat digjitale, ekspertët dhe materialet mësimore. 
Neni 4
Struktura koordinuese e përbashkët
1. Procedurat dhe format e bashkëpunimit ndërmjet Këshillave të parashikuara në rregulloren e përbashkët “Për mbledhjet e përbashkëta dhe bashkëpunimin ndërinstitucional ndërmjet Këshillit të Lartë Gjyqësor dhe Këshillit të Lartë të Prokurorisë” zbatohen për aq sa është e mundur edhe në fushën e formimit profesional të administratës gjyqësore dhe të prokurorisë.
2. Komisionet e Planifikimit Strategjik, Administrimit dhe Buxhetit shqyrtojnë zhvillimet në fushën e formimit profesional të administratës gjyqësore dhe të prokurorisë në mbledhjet e përbashkëta që zhvillojnë të paktën një herë në gjashtë muaj përgjatë një viti.
3. Departamentet dhe strukturat përkatëse përgjegjëse për formimin profesional të administratës gjyqësore dhe të prokurorisë, shqyrtojnë zhvillimet për të bashkërenduar punën sipas parimeve dhe fushave të bashkëpunimit në këtë rregullore, koordinojnë përdorimin e përbashkët të infrastrukturës së nevojshme për trajnim, burimeve për trajnim, përfshirë infrastrukturën fizike, platformat digjitale, ekspertët dhe materialet mësimore dhe ndjekin zbatimin e vendimeve në mbledhjet e tyre të përbashkëta që zhvillohen të paktën një herë në tre muaj. 
4. Strukturat përkatëse përgjegjëse për formimin profesional të administratës gjyqësore dhe të prokurorisë shërbejnë si pika kontakti për komunikim dhe bashkërendim midis Këshillit të Lartë Gjyqësor dhe Këshillit të Lartë të Prokurorisë. Ato ndihmojnë në koordinimin dhe bashkëpunimin, përgatitjen, rishikimin dhe shpërndarjen e dokumentacionit përkatës dhe konkluzioneve të mbledhjeve të përbashkëta. 
5. Strukturat përkatëse përgjegjëse për formimin profesional të administratës gjyqësore dhe të prokurorisë monitorojnë dhe mbështesin zbatimin e vendimeve të përbashkëta dhe përgatisin një raport tremujor të zbatimit fushave të bashkëpunimit sipas kësaj rregulloreje, i cili i përcillet mbledhjeve të përbashkëta të departamenteve apo komisioneve përkatëse. 
6. Mbledhja e përbashkët e departamenteve harton dhe propozon për miratimin nga Komisionet e Planifikimit Strategjik, Administrimit dhe Buxhetit, planet vjetore të formimit profesional. 
7. Komisionet e Planifikimit Strategjik, Administrimit dhe Buxhetit, përfshijnë temat e trajnimit profesional të përbashkët në programet e trajnimit fillestar dhe vazhdues për t’u miratuar nga Këshillat sipas rregulloreve përkatëse. 
8. Këshilli i Lartë Gjyqësor dhe Këshilli i Lartë i Prokurorisë përfshijnë në raportet e tyre vjetore edhe të dhëna për formimin profesional të administratës gjyqësore dhe të prokurorisë, fushat e bashkëpunimit dhe koordinimit mes tyre, tematikat e përbashkëta të trajtuara, treguesit e pjesëmarrjes dhe vlerësimet e pjesëmarrësve si dhe identifikimin e problematikave apo boshllëqeve në zbatim dhe rekomandime për përmirësim.
Neni 5
Marrëdhënia me institucione të tjera dhe partnerë ndërkombëtarë
1. Këshilli i Lartë Gjyqësor dhe Këshilli i Lartë i Prokurorisë bashkëpunojnë me qëllimin koordinimin me:
a) Shkollën e Magjistraturës, për zhvillimin e politikave e programeve të përbashkëta; përfitimin e ekspertizës më të mirë dhe identifikimin e objektivave strategjikë të përbashkët për një sistem drejtësie efikas; 
b) Shkollën e Administratës Publike me qëllim shkëmbimin e ekspertizës dhe identifikimin e objektivave strategjikë të përbashkët;
c) Ministrinë e Drejtësisë, Inspektorin e Lartë të Drejtësisë, Prokurorin e Përgjithshëm dhe institucionet e tjera publike, për shkëmbim informacioni dhe harmonizim politikash;
d) Partnerët ndërkombëtarë dhe organizata partnere, për mbështetje teknike dhe financiare në ndërtimin e kapaciteteve te hartimit dhe zhvillimit të programeve të formimit profesional.
2. Në hartimin e marrëveshjeve të bashkëpunimit me institucione apo organizata partnere në fushën e formimit profesional të administratës gjyqësore dhe të prokurorisë, Këshillat synojnë të përfshijnë ndër të tjera parimet dhe fushat e bashkëpunimit të parashikuara në këtë rregullore. 
Neni 6
Hyrja në fuqi
1. Kjo rregullore miratohet nga Këshilli i Lartë Gjyqësor dhe Këshilli i Lartë i Prokurorisë dhe hyn në fuqi në datën e botimit në Fletoren Zyrtare.
2. Ndryshimet dhe shtesat e kësaj rregulloreje bëhen vetëm me dakordësi të përbashkët dhe miratohen nga Këshilli i Lartë Gjyqësor dhe Këshilli i Lartë i Prokurorisë. 

